Det var nok de færreste, der i går kom igennem dagen uden at køle sig ned på en eller anden led.

Men det varme sommervejr er ovre for nu. For mandag er nordjyderne vågnet til en helt anden vejrtype end den, der fik nok de fleste nordjyder til nærmeste vandhul søndag. - Det er gråt, og det er stadigvæk lunt, men der er optræk til regn og måske også torden, fortæller vejrvært fra TV 2 Vejret, Andreas Nyholm. Det flugter også med DMI, der har udsent et varsel for lokale skybrud og torden. Varslet gælder fra 11.00-19.00 for Læsø, Mariagerfjord, Rebild, Storaalborg og Vendsyssel. Mens det for Jammerbugt og Vesthimmerland gælder i tidsrummet 10.00-14.00. Varslet siger, at der lokalt kan falde mellem 15-25 millimeter regn på 30 minutter. - Vær opmærksom på, at det godt kan gå hen og blive lidt potent. Lidt smådryp kan der være først på morgenen, men op ad formiddagen og ind i eftermiddagstimerne, bliver det mere og mere kraftigt, og der kan komme både regn og torden, og som sagt også lokale skybrud, fortæller vejrværten. Følg med i regnen her . - Vinden går i vest, det er nemlig en koldfront, der skal passere. Op ad eftermiddagen og ud på aftenen, der kommer solen mere og mere igennem. Og klokken 22 er det helt overstået med byger og regn, men det er lidt køligere luft, der kommer ind fra vest, og dermed også lidt lavere temperatur, fortæller Andreas Nyholm. Du kan følge skybruddet i TV 2s liveblog her .